REGOLAMENT TAL-KUMMISSJONI (KE) Nru 386/2009
tat-12 ta’ Mejju 2009
li jemenda r-Regolament (KE) Nru 1831/2003 tal-Parlament Ewropew u tal-Kunsill fir-rigward tat-twaqqif ta’ grupp funzjonali ġdid ta’ additivi tal-għalf
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-addittivi għall-użu fl-għalf tal-annimali (1), u b’mod partikolari l-Artikolu 6(3) tiegħu,
Billi:
(1)
Ir-Regolament (KE) Nru 1831/2003 jistipula l-allokazzjoni tal-addittivi fl-għalf f'kategoriji u anke fi gruppi funzjonali fi ħdan dawk il-kategoriji skont il-funzjonijiet u l-proprjetajiet tagħhom.
(2)
Ġew żviluppati addittivi ġodda tal-għalf li jissupprimu jew inaqqsu l-assorbiment, jippromwovu l-eskriment tal-mikotossini jew jimmodifikaw l-mod ta’ kif jaġixxu u b'hekk inaqqsu l-effetti avversi possibbli tal-mikotossini fuq saħħet l-annimali.
(3)
L-użu ta’ prodotti bħal dawn jista’ ma jirriżultax f'żieda tal-livelli massimi jew ta’ gwida eżistenti stabbiliti fil-kuntest tad-Direttiva 2002/32/KE tal-Parlament Ewropew u tal-Kunsill (2), imma għandu jtejjeb il-kwalità tal-għalf għan-nutriment li huwa legalment fis-suq, filwaqt li jipprovdi garanziji addizzjonali għall-ħarsien tas-saħħa pubblika u tal-annimali.
(4)
Peress li additivi tal-għalf bħal dawn ma jistgħux ikunu allokati lil ebda wieħed mill-gruppi funzjonali previsti mir-Regolament (KE) Nru 1831/2003, hemm bżonn li jiżdied grupp funzjonali ieħor fil-kategorija tal-addittivi teknoloġiċi.
(5)
Ir-Regolament (KE) Nru 1831/2003 għandu jiġi emendat skont dan.
(6)
Il-miżuri stipulati f'dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Fil-punt 1 tal-Anness I mar-Regolament (KE) Nru 1831/2003, jiżdied il-punt li ġej:
“m)
sustanzi għat-tnaqqis tal-kontaminazzjoni tal-għalf bil-mikotossini: sustanzi li jistgħu jissupprimu jew inaqqsu l-assorbiment, jippromwovu l-eskriment ta’ mikotossini jew il-mod ta’ kif jaġixxu.”
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussell, 12 ta’ Mejju 2009.